## Naputak o provedbi postupka ovlašćivanja, uvjetima koje moraju ispunjavati i mjerilima uvrštenim u procjenu rizika ovlaštenih trgovaca

### NN 128/2014 (31.10.2014.), Naputak o provedbi postupka ovlašćivanja, uvjetima koje moraju ispunjavati i mjerilima uvrštenim u procjenu rizika ovlaštenih trgovaca

MINISTARSTVO POLJOPRIVREDE

2436

Na temelju članka 3. stavka 4. Zakona o zajedničkoj organizaciji tržišta poljoprivrednih proizvoda i posebnim mjerama i pravilima vezanim za tržište poljoprivrednih proizvoda (»Narodne novine« broj 82/13, 14/14), vezano na članke 11. i 12. Provedbene uredbe Komisije 543/2011 i članak 7. Pravilnika o upisu u Upisnik trgovaca voćem i povrćem (»Narodne novine« broj 111/14), ministar poljoprivrede donosi

NAPUTAK

O PROVEDBI POSTUPKA OVLAŠĆIVANJA, UVJETIMA KOJE MORAJU ISPUNJAVATI I MJERILIMA UVRŠTENIM U PROCJENU RIZIKA OVLAŠTENIH TRGOVACA

Članak 1.

Ovim se Naputkom propisuje postupak ovlašćivanja, uvjeti koje moraju ispunjavati ovlašteni trgovci i mjerila uvrštena u procjenu rizika ovlaštenih trgovaca.

Postupak ovlašćivanja trgovaca

Članak 2.

(1) Ministarstvo može ovlastiti trgovce da koriste obrazac iz Priloga II. Provedbene Uredbe Komisije (EU) br. 543/2011 pri označavanju svakog pakiranja u fazi otpreme i/ili da potpišu Certifikat o usklađenosti iz Priloga III. Provedbene Uredbe Komisije (EU) br. 543/2011 pod uvjetom:

– da ispunjavaju uvjete navedene u članku 4. ovoga naputka,

– da su temeljem analize rizika razvrstani u najnižu kategoriju rizika, sukladno članku 5. ovoga Naputka.

(2) Zahtjev za ovlaštenje iz stavka 1. ovoga članka, trgovci podnose na obrascu iz Priloga II. Pravilnika o upisu u Upisnik trgovaca voćem i povrćem (»Narodne novine« broj111/14).

Izobrazba trgovaca o tržišnim standardima za voće i povrće

Članak 3.

(1) Ministarstvo provodi program izobrazbe trgovaca o tržišnim standardima za voće i povrće. Program izobrazbe trgovaca o tržišnim standardima za voće i povrće se nalazi na web-stranici www.mps.hr.

(2) Nakon provedene izobrazbe i provjere znanja Ministarstvo izdaje certifikat osobama koje će provoditi kontrole usklađenosti kao potvrdu uspješno završenog programa.

Uvjeti koje moraju ispunjavati ovlašteni trgovci

Članak 4.

Provedbenom Uredbom Komisije 543/2011 i Pravilnikom o upisu u Upisnik trgovaca voćem i povrćem (»Narodne novine« broj 111/14) propisani su uvjeti koje moraju ispunjavati ovlašteni trgovci:

– da su upisani u Upisnik trgovaca voćem i povrćem,

– da raspolažu odgovarajućom opremom za pripremu i pakiranje proizvoda,

– da su temeljem analize rizika svrstani u kategoriju najnižeg rizika,

– da potpišu izjavu u kojoj se obvezuju da će provoditi kontrole usklađenosti robe koju otpremaju i voditi registar svih provedenih kontrola,

– imaju zaposlene osobe u stalnom radnom odnosu koje su prošle izobrazbu prema Programu izobrazbe ovlaštenih trgovaca koje provodi ovo Ministarstvo.

Mjerila za procjenu rizika ovlaštenih trgovaca

Članak 5.

(1) Kao faktorom smanjenog rizika od nesukladnosti Ministarstvo poljoprivrede uvrstilo je sljedeća mjerila za procjenu rizika:

– obuhvaćenost sustavom kontrole od strane nadležnog tijela za najmanje jednu prethodnu tržišnu godinu,

– za jabuke i agrume kontrole su morale biti provedene u najmanje 15 slučajeva u prethodnoj i tekućoj tržišnoj godini, uz uvjet da je obuhvaćeno najmanje 250.000 kg,

– za ostalo voće i povrće iz članka 3. stavka 2. Provedbene uredbe Komisije (EU) br. 543/2011 kontrole moraju biti provedene u najmanje 10 slučajeva u prethodnoj i tekućoj tržišnoj godini, uz uvjet da je pregledano najmanje 150.000 kg,

– da u svim kontrolama i inspekcijskim nadzorima provedenim u prethodnoj i tekućoj tržišnoj godini nisu utvrđene nepravilnosti,

– da su ostvarili značajan promet u prethodnoj tržišnoj godini za proizvod za koji traže ovlašćivanje, za jabuke i agrume najmanje 250.000 kg, a za ostalo voće i povrće iz članka 3. stavka 2. Provedbene uredbe Komisije (EU) br. 543/2011 najmanje 150.000 kg,

– da imaju pouzdan sustav samokontrole vezano za kontrolu tržišnih standarda,

– nalaze se na početku prodajnog lanca, odnosno da ovlašteni trgovci mogu biti samo oni koji su prvi u lancu trgovine.

(2) Svrstavanje trgovaca u jednu od kategoriju rizika:

– u kategoriju najnižeg rizika svrstavaju se trgovci kod kojih prilikom obavljanja kontrola i inspekcijskih nadzora u prethodnoj i tekućoj tržišnoj godini nisu utvrđene nepravilnosti, a ispunjavaju ostala mjerila uvrštena u stavak 1. ovoga članka,

– u kategoriju srednjeg rizika svrstavaju se trgovci kod koji nisu obavljane kontrole i inspekcijski nadzori u prethodnoj i tekućoj tržišnoj godini, a ispunjavaju mjerila uvrštena u stavak 1. podstavak 5. i 7. ovoga članka,

– u kategoriju najvećeg rizika svrstavaju se trgovci kod kojih su prilikom obavljanja kontrola i inspekcijskih nadzora u prethodnoj i tekućoj tržišnoj godini utvrđene značajne nepravilnosti.

Rješenje o ovlašćivanju trgovaca

Članak 6.

(1) Ministarstvo rješenjem ovlašćuje i ukida ovlaštenje iz članka 2. ovoga Naputka.

(2) Ovlaštenje se dodjeljuje se za razdoblje od tri godine.

(3) Istekom razdoblja iz stavka 2. ovoga članka, trgovac podnosi Zahtjev za ovlašćivanje.

Izjava

Članak 7.

(1) Ovlašteni trgovac potpisuje izjavu da će kontrolirati tržišne standarde voća i/ili povrća koje otprema i da će voditi evidenciju o svim obavljenim kontrolama.

(2) Obrazac izjave nalazi se u Dodatku I. ovoga Naputka i čini njegov sastavni dio.

Članak 8.

Za sustav dodjeljivanja brojeva potvrda, ovlaštenim trgovcima, nadležna je ustrojstvena jedinica Ministarstva nadležna za obavljanje poslova inspekcija u poljoprivredi.

Evidencijski list

Članak 9.

Ovlašteni trgovci su dužni jedanput godišnje do 20. siječnja, za prethodnu tržišnu godinu, dostaviti Sektoru inspekcija u poljoprivredi popunjeni Evidencijski list o obavljenim kontrolama usklađenosti voća i povrća s tržišnim standardima i po jedan primjerak svakog izdanog Certifikata o usklađenosti.

Članak 10.

Ovaj Naputak stupa na snagu osmi dan od dana objave u »Narodnim novinama«.

Klasa: 320-18/14-01/520

Urbroj: 525-07/00617-14-1

Zagreb, 17. listopada 2014.

Ministar
Tihomir Jakovina, v. r.

**DODATAK I.**

IZJAVA

Ja, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (ime i prezime), OIB \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, odgovorna osoba trgovačkog društva/obrta,

\_\_\_\_\_\_\_\_\_\_\_\_\_\_\_\_\_\_\_\_ MBS/MBO: \_\_\_\_\_\_\_\_\_\_\_\_\_\_\_\_\_\_ pod materijalnom i krivičnom odgovornošću izjavljujem da ću:

– kao ovlašteni trgovac provoditi kontrole usklađenosti robe koja se otprema i voditi registar svih provedenih kontrola sukladno Zakonu o zajedničkoj organizaciji tržišta poljoprivrednih proizvoda i posebnim mjerama i pravilima vezanim za tržište poljoprivrednih proizvoda (»Narodne novine«, broj 82/13 i 14/14) i Provedbenoj uredbi Komisije (EU) br. 543/2011 od 7. lipnja 2011.

– jedanput godišnje do 20. siječnja za prethodnu tržišnu godinu, Sektoru inspekcija u poljoprivredi, Ulica grada Vukovara 78, 10 000 Zagreb, dostaviti popunjeni Evidencijski list o obavljenim kontrolama usklađenosti voća i povrća s tržišnim standardima i po jedan primjerak svakog izdanog Certifikata o usklađenosti.

Potpis:

\_\_\_\_\_\_\_\_\_\_\_\_\_\_\_\_\_\_\_\_

U \_\_\_\_\_\_\_\_\_\_\_\_ dana \_\_\_\_\_\_\_\_\_\_\_godine

128 31.10.2014 Naputak o provedbi postupka ovlašćivanja, uvjetima koje moraju ispunjavati i mjerilima uvrštenim u procjenu rizika ovlaštenih trgovaca

128 31.10.2014 Naputak o provedbi postupka ovlašćivanja, uvjetima koje moraju ispunjavati i mjerilima uvrštenim u procjenu rizika ovlaštenih trgovaca

Naputak, NN 128/2014-2436